
[bookmark: TextBodyBegin]Eiropas Parlaments,
–	ņemot vērā Reglamenta 150. panta 5. punktu un 136. panta 4. punktu,
A.	tā kā 2024. gada 26. maijā Centrālāfrikas Republikā (CĀR) “Vāgnera grupa” nolaupīja un vēlāk nodeva CĀR iestādēm Joseph Figueira Martin — humanitāro pētnieku, kuram ir Beļģijas un Portugāles dubultpilsonība un kurš tobrīd strādāja nevalstiskās organizācijas FHI 360 uzdevumā pie kāda attīstības projekta;
B.	tā kā viņš tika turēts Bangi OCRB vieninieka kamerā kādā no “Vāgnera grupas” pārvaldītiem objektiem un viņu spīdzināja; tā kā viņš vairāk nekā gadu atradās apcietinājumā necilvēcīgos apstākļos bez piekļuves medicīniskajai aprūpei un bez tiesas sprieduma;
C.	tā kā 2025. gada 4. novembrī Bangi krimināltiesa atzina Joseph Figueira Martin par vainīgu noziedzīgos nodarījumos, tostarp līdzdalībā noziedzīgā sazvērestībā un valsts drošības apdraudēšanā, piesprieda viņam 10 gadu piespiedu darbu un uzlika par pienākumu samaksāt 50 miljonus CFA franku kaitējuma un civiltiesisko zaudējumu atlīdzībai, pamatojoties uz nepamatotām apsūdzībām,
1.	atgādina, ka 2025. gada 10. jūlija rezolūcijā[footnoteRef:1] Parlaments prasīja nekavējoties un bez nosacījumiem atbrīvot Joseph Figueira Martin; pauž nožēlu par to, ka CĀR iestādes joprojām ignorē minēto prasību, kas vēl vairāk pasliktina viņa situāciju;  [1:  	Pieņemtie teksti, P10_TA(2025)0162.] 

2.	prasa, lai CĀR iestādes nekavējoties un bez nosacījumiem atbrīvotu Joseph Figueira Martin; uzsver, ka šādos apstākļos joprojām nav pieņemama ES pilsoņa ilgstoša brīvības atņemšana, ņemot vērā nopietnās bažas par pienācīgu un taisnīgu procesu;
3.	mudina CĀR iestādes nekavējoties atļaut Joseph Figueira Martin medicīnisko evakuāciju, ņemot vērā viņa veselības stāvokļa nopietno pasliktināšanos un redzes traucējumu rašanos, un vienlaikus garantēt tūlītēju un netraucētu piekļuvi specializētai medicīniskajai aprūpei, tostarp neatkarīgiem ārstiem, kā arī juridiskajai un konsulārajai palīdzībai un ģimenes apmeklējumiem, pilnībā ievērojot starptautiskos cilvēktiesību standartus;
4.	aicina Komisiju, PV/AP un Padomi sadarbībā ar Beļģiju un Portugāli noteikt mērķtiecīgas sankcijas, tostarp ceļošanas aizliegumus un aktīvu iesaldēšanu, visām personām, kas ir atbildīgas par Joseph Figueira Martin patvaļīgu aizturēšanu, sliktu izturēšanos pret viņu un viņa notiesāšanu, ja CĀR iestādes turpinās pārkāpt viņa tiesības;
5.	prasa Parlamentam nosūtīt ad hoc misiju uz CĀR, lai novērtētu Joseph Figueira Martin stāvokli un palielinātu spiedienu nolūkā panākt viņa atbrīvošanu;
6.	uzstāj, ka jebkurā tiesvedībā, tostarp apelācijas tiesvedībā, ir stingri jāievēro pienācīga procesa garantijas, kas noteiktas Starptautiskajā paktā par pilsoniskajām un politiskajām tiesībām un Centrālāfrikas Republikas valsts tiesiskajā regulējumā, jo to pārkāpšana ir pamattiesību pārkāpums;
7.	atkārtoti aicina Padomi iekļaut “Vāgnera grupu” teroristu organizāciju sarakstā;
[bookmark: _Hlk219889039][bookmark: _Hlk219888648]8.	uzsver ES un tās dalībvalstu pienākumu jebkādos apstākļos aizsargāt humānās palīdzības un attīstības darbiniekus un nosoda viņu patvaļīgu aizturēšanu, apcietināšanu vai kriminālvajāšanu; uzsver, ka šādas darbības pārkāpj starptautiskās humanitārās tiesības un humānās palīdzības darbinieku tiesības;
9.	uzdod priekšsēdētājai nosūtīt šo rezolūciju Padomei, Komisijai, PV/AP, Centrālāfrikas Republikas valdībai un parlamentam, Āfrikas Savienībai un Apvienoto Nāciju Organizācijai.

